ถนอม อ่อนเกตุพล

**ถนอม อ่อนเกตุพล** (เกิด 28 สิงหาคม พ.ศ. 2511) เป็นนักการเมืองชาวไทย ปัจจุบันจัดรายการ ช่อง 5 รวมใจ ฟังชัดๆ ถนอมจัดให้ ทางช่องททบ.5 เอชดี อดีตที่ปรึกษาผู้ว่าราชการกรุงเทพมหานคร (สุขุมพันธุ์ บริพัตร) อดีตโฆษกกรุงเทพมหานคร ในสมัยอภิรักษ์ โกษะโยธิน อดีตเลขานุการรัฐมนตรีประจำสำนักนายกรัฐมนตรี (องอาจ คล้ามไพบูลย์) และอดีตผู้อำนวยการสถานีวิทยุกรุงเทพมหานคร

## ประวัติ
ถนอม เกิดเมื่อวันที่ 28 สิงหาคม พ.ศ. 2511 ที่อำเภอเชียรใหญ่ จังหวัดนครศรีธรรมราช แต่มาเติบโตและใช้ชีวิตอยู่ที่อำเภอหัวไทร จังหวัดเดียวกัน เป็นบุตรนายปลื้ม กับนางแดง อ่อนเกตุพล สำเร็จการศึกษาระดับมัธยมศึกษา จากโรงเรียนทรายขาววิทยา และโรงเรียนหัวไทรบำรุงราษฎร์ ระดับปริญญาตรี คณะรัฐศาสตร์ จากมหาวิทยาลัยรามคำแหง ระดับปริญญาโท พัฒนาสังคม จากสถาบันบัณฑิตพัฒนบริหารศาสตร์

### การจัดรายการวิทยุ
ถนอม เข้าทำงานด้านสื่อมวลชน โดยได้รับแรงบันดาลใจจากชัชรินทร์ ไชยวัฒน์ และสำราญ รอดเพชร โดยทำงานเป็นสื่อมวชลชนสายการเมืองประจำทำเนียบรัฐบาลและผู้จัดรายการวิทยุมาก่อน ที่เป็นที่รู้จักมากที่สุดคือ "ร่วมด้วยช่วยกัน" ทาง F.M.96.0 MHz โดยจัดรายการได้ดี จนได้รับรางวัลผู้จัดรายการยอดเยี่ยมของคลื่น  และรางวัลเทพทองพระราชทาน ประจำปี พ.ศ.  2545 และในระหว่างที่ทำงานเป็นผู้บริหารสถานีวิทยุร่วมด้วยช่วยกัน ได้เข้าไปมีบทบาทอย่างสูงในการเจรจากับ นักศึกษาพม่าที่บุกยึดสถานทูตพม่าประจำประเทศไทย เมื่อปี พ.ศ.  2543 และอีกครั้งหนึ่ง เมื่อเป็นผู้เจรจากับคนร้ายกรณี นักโทษชาวพม่า จี้จับผู้บัญชาการเรือนจำ จังหวัดสมุทรสาคร เป็นตัวประกัน เมื่อปี พ.ศ. 2543 โดยใช้เวลายาวนานถึง 10 ชั่วโมง 

เคยจัดรายการอยู่ที่คลื่นวิทยุสำนักงานทรัพย์สินส่วนพระมหากษัตริย์ F.M.99.5.0 MHz วันเสาร์-อาทิตย์ เวลา 15.30.00-18.00 น. ชื่อรายการ สารพันปัญหากฎหมาย และจัดรายการทางโทรทัศน์ดาวเทียม สถานีบลูสกายชาแนล รายการฟ้าวันใหม่ โดยคุยกับอภิสิทธิ์ เวชชาชีวะ ผู้นำฝ่ายค้าน เวลา 08.00-09.00 น.และรายการอาสาประชาชน กับสมชัย ศรีสุทธิยากร, อภิรักษ์ โกษะโยธิน และบัญญัติ บรรทัดฐาน เวลา 11.00-12.00 น. ตั้งแต่วันจันทร์ถึงวันศุกร์  รวมถึงรายการวิเคราะห์คอลัมนิสต์ กับเทพไท เสนพงศ์ เวลา 11.00-12.00 น. ตั้งแต่วันจันทร์ถึงวันศุกร์

### การเมือง
ถนอม เข้าสู่การเมืองโดยลงสมัครรับเลือกตั้งในการเลือกตั้งทั่วไปทั้งประเทศในปี พ.ศ. 2548 สังกัดพรรคประชาธิปัตย์ กรุงเทพมหานคร เขต 9 คือ เขตคลองเตยและเขตวัฒนา โดยแข่งขันกับผู้สมัครจากพรรคไทยรักไทย คือศิธา ทิวารี โดยได้รับ 20,143 คะแนน แต่ไม่ได้รับการเลือกตั้ง 

เคยดำรงตำแหน่งที่ปรึกษาผู้ว่าราชการกรุงเทพมหานคร สุขุมพันธุ์ บริพัตร และอดีตที่ปรึกษาและโฆษกกรุงเทพมหานคร สมัยอภิรักษ์ โกษะโยธิน พร้อมกับการเป็นสื่อมวลชนอิสระ นักเขียนอิสระ ผลงานได้แก่ *ฝันให้ไกลไปให้ถึง ของอภิรักษ์ โกษะโยธิน*, *เบื้องลึก เบื้องหลังรัฐบาลโอบามาร์ค* และ *ชีวิตที่เลือกได้[[สวัสดิ์ จำปาศรี]]*

ในเหตุการณ์การชุมนุมของกลุ่มแนวร่วมประชาธิปไตยต่อต้านเผด็จการแห่งชาติ เมื่อปี พ.ศ. 2553 ภายหลังจากการมีการวางเพลิงห้างสรรพสินค้าต่าง ๆ บริเวณแยกราชประสงค์ในวันที่ 19 พฤษภาคม พ.ศ. 2553 ถนอมซึ่งเป็นโฆษกกรุงเทพมหานคร ได้มีบทบาทเป็นผู้ให้สัมภาษณ์ตามสื่อต่าง ๆ ถึงบทบาทและหน้าที่ของกรุงเทพมหานคร ซึ่งเป็นผู้รับผิดชอบ

หลังจากนั้น ได้รับแต่งตั้งให้เป็นเลขานุการรัฐมนตรีประจำสำนักนายกรัฐมนตรี (องอาจ คล้ามไพบูลย์)

ในการเลือกตั้งทั่วไปทั้งประเทศในปี พ.ศ. 2569 ลงเลือกตั้ง  กรุงเทพมหานคร เขต 15 สังกัดพรรคภูมิใจไทย

### การจัดรายการโทรทัศน์

## วิกฤตการณ์การเมืองไทย พ.ศ. 2556–2557
ในวิกฤตการณ์การเมืองไทย พ.ศ. 2556–2557 ถนอมได้เข้าร่วมกับการชุมนุมของกปปส. (คณะกรรมการประชาชนเพื่อการเปลี่ยนแปลงประเทศไทยให้เป็นประชาธิปไตยที่สมบูรณ์อันมีพระมหากษัตริย์เป็นประมุข) โดยเป็นแนวร่วมคนหนึ่ง มีบทบาทเป็นโฆษกบนเวทีชุมนุมคู่กับสำราญ รอดเพชร และในบางครั้งยังเป็นผู้นำพาผู้ชุมนุมเดินไปในถนนสายต่าง ๆ อีกด้วย เช่น เป็นแกนนำผู้ชุมนุมเดินจากอนุสาวรีย์ประชาธิปไตยไปยังหน้าทำเนียบรัฐบาลในวันที่ 9 ธันวาคม พ.ศ. 2556 ซึ่งเป็นวันที่ทางกปปส.กำหนดชุมนุมใหญ่ แบ่งเส้นทางการเดินขบวนออกเป็น 9 เส้นทาง นอกจากนี้ยังทำหน้าที่แสดงหนังตะลุงมีเนื้อหาล้อเลียนรัฐบาลให้ผู้ชุมนุมได้ชมอีกด้วย ซึ่งต่อมาหลังการชุมนุมได้เสร็จสิ้นลง ถนอมยังคงแสดงหนังตะลุงต่อไป โดยประยุกต์เข้ากับข่าวสารเหตุการณ์ปัจจุบัน โดยใช้ชื่อรายการว่า "เท่งนุ้ยคุยข่าว" ออกอากาศทางสถานีโทรทัศน์ฟ้าวันใหม่และสถานีโทรทัศน์เคเบิลท้องถิ่นในภาคใต้ 

ในวันที่ 14 พฤษภาคม พ.ศ. 2557 จากการชุมนุมในครั้งนี้ ศาลอาญาอนุมัติหมายจับแกนนำ กปปส. รวม 43 คน ผู้ต้องหาคดีกบฏ และความผิดอื่น รวม 8 ข้อหา เพื่อติดตามตัวมาดำเนินกระบวนการตามกฎหมาย โดยถนอมเป็นผู้ต้องหาหมายเลขที่ 28

## อ้างอิง
*ถนอม อ่อนเกตุพล

 
 

หมวดหมู่:นักจัดรายการวิทยุ
หมวดหมู่:นักการเมืองพรรคประชาธิปัตย์
หมวดหมู่:นักการเมืองพรรคภูมิใจไทย
หมวดหมู่:บุคคลจากอำเภอเชียรใหญ่
หมวดหมู่:นักการเมืองไทย
หมวดหมู่:บุคคลจากคณะรัฐศาสตร์ มหาวิทยาลัยรามคำแหง
หมวดหมู่:บุคคลจากคณะพัฒนาสังคมและสิ่งแวดล้อม สถาบันบัณฑิตพัฒนบริหารศาสตร์
หมวดหมู่:นักการเมืองที่เป็นแนวร่วมกปปส.